AlexejDobrolubov/national_council_slovak_2010 huggingface dataset:
14. schôdza NR SR - 4.deň - A. dopoludnia
Dátum: 2013-02-01
Poslanec: Kuffa, Štefan (OĽANO)
Druh vystúpenia: Vystúpenie s faktickou poznámkou

20. Ďakujem za slovo. Vážená pani podpredsedníčka, pán minister, kolegovia, kolegyne, je vidieť, že je tu aj snaha zo strany ministerstva, ale aj nás ako poslancov a záleží nám na tom, aby slovenský trh bol podporený a aj predaj slovenských výrobkov, ale rovnako aj tie, ktoré sa dovážajú, aby boli kvalitné. Tie aféry, ktoré sme tu mali na Slovensku, a naozaj, aby sme si neotravovali to obyvateľstvo. Na tie slovenské výrobky naozaj je napojená - a súvisí to, bol tu včera pán minister práce - aj samotná zamestnanosť na Slovensku, a keď budeme dorábať tieto slovenské výrobky, myslím si, že vieme ich dorobiť a vieme ich aj v primeranej kvalite dorobiť. Francúzi sú veľkými lokálpatriotmi, my ako by sme absentovali. Pustili sme si tu hypermarkety, ktoré tuná dovážajú tovar, a veľakrát, musím povedať, je to brak, ktorý tu dovážajú, a jednoducho týmto nás tu kŕmia. Hľadieť jednak na kvalitu, ale aj na množstvo našich slovenských výrobkov je naozaj potrebné a nevyhnutné. Naozaj môže to mať aj v tom poľnohospodárstve, v prvovýrobe dopad pozitívny na tú zamestnanosť. Len tak na okraj chcem spomenúť, dovolím si ešte k tomu predrečníkovi, že aj skladník z Kauflandu môže byť dobrý a charakterný muž, ako aj potom zase na druhej strane môžeš mať pozíciu spoločenskú, neviem akú, a keď raz ti charakter chýba, tak to je zlé. Tak by som poprosil, že by sme sa takto vzájomne tuná neosočovali. Ja si vážim každú profesiu, či je to poľnohospodár, či je to skladník, či je to robotník, alebo ktokoľvek. Ďakujem.
14. schôdza NR SR - 3.deň - A. dopoludnia
Dátum: 2013-01-31
Poslanec: Kuffa, Štefan (OĽANO)
Druh vystúpenia: Vystúpenie v rozprave

44. Ďakujem za slovo, vážená pani podpredsedníčka. No ja si myslím, že pán kolega Hrnčiar použil veľmi pekný príklad s tými rezňami pre bezdomovcov, lebo naozaj tie rezne za štyristo eur je predsa len menej ako za tisícdvesto. Ale na to som nechcel reagovať. Ale veľmi vážnu vec, ktorú tuná povedal, tak firmy, ktoré vyhrávajú, tak vyhrávajú na základe najnižšej ceny. Veľmi často sa to stáva pri verejnom obstarávaní, aj pri týchto tendroch. A naozaj sú firmy, ktoré to majú ako národný šport, nemajú svojich zamestnancov. Skutočne tak, ako to povedal, majú len tímy právnikov, ktoré potom vysudzujú tieto peniaze. Sú to firmy, ktoré sa zúčastňujú týchto verejných obstarávaní. A ony už s tým úmyslom ako hlavný dodávateľ zákazky, že svojich subdodávateľov nevyplatia. Veľmi často sa to stáva. Drobní remeselníci a živnostníci, ktorí robia veľakrát tieto subdodávky, sú na tieto zákazky veľmi ako odkázaní a častokrát sa stáva to, že ich to privádza do úplného, totálneho krachu. Elektronické obstarávanie, je vidieť, že má osobné skúsenosti pán primátor s tým. Myslím si, že aj zákon o verejnom obstarávaní mal by byť taký, ktorý by chránil práve aj týchto subdodávateľov pri týchto zákazkách, ktoré sa dávajú. Ďakujem.
14. schôdza NR SR - 3.deň - A. dopoludnia
Dátum: 2013-01-31
Poslanec: Kuffa, Štefan (OĽANO)
Druh vystúpenia: Vystúpenie s faktickou poznámkou

30. Ďakujem za slovo. Vážená pani podpredsedníčka, vážený pán minister, kolegovia, kolegyne, je dobré, ak nám nechýba zmysel pre humor. Myslím si, že oživí to vždycky tieto priestory, ale nemali by sme sa vzájomne zosmiešňovať, určite že nie. A ja si tiež myslím, že vyjadrovanie sa k témam, aj keď viacerým, nemusí to byť hneď truhlikársky spôsob. Ak sú tu poslanci, a sú tu takí, ktorí sú tu od rána do večera, no tak, a nie sú ticho a vyjadrujú sa k témam, veď to je dobre, to by sme mali pozitívne hodnotiť. K tomu vykrikovaniu vzájomnému, aj mne sa to tu stáva, že aj na mňa vykrikujú kolegovia, ale aj mne sa to stalo, že aj ja som vykrikoval. Ono tie emócie jednoducho tuná sú a myslím si, že patrí to aj do takého parlamentného systému, len aby sme sa vzájomne neosočovali a pomaly si tuná nenadávali, lebo myslím si, že nie je to dobré. Ale pán minister naozaj tuná pleskol to takto aj medzi oči a medzi nás aj tú kauzu tých platinových sitiek, čo musím povedať, žiaľ, mal pravdu ako v tom, a to tak isto nie je dobré. A verím, že aj skrz tento navrhovaný zákon o verejnom obstarávaní naozaj budú také mechanizmy, aby výber a výberové konania, teda verejné obstarávania boli naozaj transparentné a aby sa nedohadzovali kšefty pre konkrétne či už fyzické osoby, alebo firmy niekomu ako blízke. Myslím si, že malo by nám ísť všetkým v tomto zákonodarnom zbore o dobro veci. Veď ide o verejné prostriedky, nemôže sa s nimi ani plytvať, ani svojvoľne nakladať. A chcem veriť, že aj pánu ministrovi o to ide. A keď máme vecné pripomienky, aby sme ich tuná podali aj prípadne cez tie pozmeňovacie návrhy. Ďakujem.
14. schôdza NR SR - 2.deň - B. popoludní
Dátum: 2013-01-30
Poslanec: Kuffa, Štefan (OĽANO)
Druh vystúpenia: Vystúpenie s faktickou poznámkou

Vážená pani predsedajúca, vážený pán minister, kolegovia, kolegyne, ja len chcem krátko reagovať tu na predrečníka pána Hlinu. Ja takisto som ochotný sa podpísať pod takýto pozmeňujúci návrh. Totižto aj mňa tu napadlo jedno z vecí. Aj keď si vážim prácu vojakov, rovnako aj policajtov a je medzi nimi veľmi veľa čestných a charakterných ľudí, ale veľakrát sa stáva, a to vidíme aj zo správ a médií, že veľmi často medzi násilnými trestnými činnosťami práve figurujú osoby, ktoré boli v ozbrojených zložkách alebo v polícii. Ak by mali takúto hrozbu, že teda, ak spáchajú takýto násilný trestný čin, za ktorý sú odsúdení, tiež by som bol za to, aby bol krátený ten dôchodok. Ja by som ho odňal. Treba nájsť taký spôsob, ako to nájsť, aby to bolo aj v súlade s Ústavou Slovenskej republiky, hovorím o predčasnom a výsluhovom dôchodku, ako to kolega tu spomenul, ak tým policajtom, keď ich budeme vzdelávať v rámci systému a na tej Policajnej akadémii, sa povie: „Ak ty teda sa takto necháš zvrhnúť, a teda budeš v službách teda zbojníkov, tak jednoducho vrátiš ešte aj to školné, aby sme tu nevychovávali do budúcna gaunerov.“ Cez to všetko chcem zároveň aj poďakovať mnohým tým, ktorí sa statočne stavajú k tomu svojmu povolaniu, k tejto práci, a povedať, že nie je to jednoduché, je to ťažká práca. Ale zas na druhej strane má to byť elita, ktorá má byť zároveň aj istým spôsobom naším vzorom. Teda keď si tou elitou, tak buď ňou do dôsledku vo všetkom. Ďakujem.
14. schôdza NR SR - 1.deň - B. popoludní
Dátum: 2013-01-29
Poslanec: Kuffa, Štefan (OĽANO)
Druh vystúpenia: Vystúpenie s faktickou poznámkou

76. Ďakujem za slovo, aj predrečníkovi. No naozaj poslanci, my nie sme, pán minister, odborníci na všetko, ani aj, možno veľakrát to tak vyzerá, že sa tak tvárime, ale nie sme. A keď ste naozaj chceli diskutovať s odborníkmi, bol tuná priestor aj možnosť, aby ste týchto odborníkov oslovili. Kto bude na tejto chudobe zarábať? No tak jednotlivci, tak ako to bolo tuná spomenuté. Ak nie teda, pán minister, nech sa páči, vysvetlite nám to, ako to aj predrečník povedal, aké národohospodárske škody boli doposiaľ spáchané alebo aké ešte hrozia? No ja si myslím, že žiadne, lebo všetky tieto peniaze, hej, sa vyzbierajú od jednotlivých ľudí, ktorí naozaj bývajú na tých chudobných sídliskách alebo v domoch, a to zaplatíme my všetci. Ďakujem.
14. schôdza NR SR - 1.deň - B. popoludní
Dátum: 2013-01-29
Poslanec: Kuffa, Štefan (OĽANO)
Druh vystúpenia: Vystúpenie v rozprave

68. Ďakujem za slovo. Vážený pán predsedajúci, podpredseda Národnej rady, vážený pán minister, vážení kolegovia, kolegyne, ja len krátko, niekoľko slov. Hneď v úvode by som chcel aj poprosiť pána ministra, ale zároveň aj to, aj urobiť v zmysle rokovacieho poriadku, aby návrh tohto zákona bol stiahnutý z rokovania v zmysle § 73 ods. 3 písm. b). A jednoducho ani ten pozmeňovací návrh Maroša Kondróta, ktorý tu bol predložený, je to naozaj tak narýchlo, tak, ako to bolo povedané, aby to bolo prediskutované ešte aj s odbornou verejnosťou, pán minister, môže byť aj časový priestor ešte väčší. Naozaj, 33 mil. eur niekomu pravidelne ročne dohadzovať do vrecka, myslím si, že nie je to seriózne a nie je to ani správne. Ja len toľko k tomuto návrhu zákona. Ak máme na mysli naozaj chudobných ľudí a ten inštitút energetickej chudoby, nemôže to byť tak, že občania tejto republiky, ale to sme my všetci, či sme chudobní alebo bohatí, aby sme skrz poplatky za elektrickú energiu platili nejakým nezodpovedným ľuďom. Jednoducho tento návrh zákona treba stiahnuť. A ak zostane, tak ja ho osobne nepodporím. Ďakujem pekne.
11. schôdza NR SR - 15.deň - A. dopoludnia
Dátum: 2012-12-19
Poslanec: Kuffa, Štefan (OĽANO)
Druh vystúpenia: Vystúpenie s faktickou poznámkou

60. Ďakujem za slovo. Pozorne som počúval kolegu Simona. Aj vyjadril aj tú ľútosť, že sa mu to všetko tak nepodarilo, ako to myslel. A ja to beriem, lebo človek, ktorý pracuje, má právo sa aj pomýliť, ale 412-tisíc ľudí dostalo tú konkrétnu pomoc, 88-tisíc, hovoril, za zhoršených podmienok nepodarilo sa poskytnúť túto pomoc, ale toho roku nedostal nikto. 412-tisíc ľudí chudobných a nula, to je nepomer a na rok 2013 takisto nula. To nemôže byť len o nejakej politike alebo politikárčení. 82 % je viac ako je 0 % . A tak ako aj spomenul tuná, to sú také dva silné paradoxy zvlášť ešte v období Vianoc. Chudoba a bohatí. No v tejto krajine, žiaľ, to je tak strašné, to je hrozné, ma to veľmi mrzí, hej. Bohatí, tí ktorý majú nadbytok tak nemajú hanbu ešte okradnúť tých chudobných, ktorý majú nedostatok, ktorí ešte sú odkázaní na tú múku. Ak by sa bolo podarilo dostať na ten trh potravinovej pomoci tú múku, cestoviny, rovnako aj cukor, ako to spomenul tu kolega Simon, áno, minulý rok to bolo to, že aj trh zareagoval, múka a cestoviny aj bežne dostupné pre ostatných občanov zlacňoval, pretože, samozrejme, znížil sa ten dopyt po tej múke, rovnako keby sa podarilo dostať na ten trh aj cukor aj toho roku a naozaj je to veľmi trápne, že náš cukor je najdrahší v širokom okolí, nielen cukor, ale aj potraviny. My máme tak drahé potraviny, len susední Poliaci možno, Maďari alebo Rakúšania majú oveľa lacnejšie potraviny, my máme tak drahé potraviny, jednak aj tá kvalita je veľmi otázna a toto by naozaj aj ja si myslím, že takto by trh zareagoval, že cena cukru by zlacnela pre všetkých.
11. schôdza NR SR - 15.deň - A. dopoludnia
Dátum: 2012-12-19
Poslanec: Kuffa, Štefan (OĽANO)
Druh vystúpenia: Vystúpenie s faktickou poznámkou

42. Ďakujem za slovo, vážená pani podpredsedníčka. Pán minister, milí kolegovia, kolegyne, ja som tiež pozorne počúval pána ministra, jeho správu, ktorú tu čítal vyše 30 minút, viac ako pol hodiny trvalo prečítanie tých 13, resp. 14 strán. Naozaj chýba tu záver. Aký? Ako pomôcť týmto ľuďom a aké vyvodia sa dôsledky? Dobre sa kritizuje a to je len potom politikárčenie, keď kritizujem svojho predchodcu, že rozdal len 400-tisíc ľuďom potravinovú pomoc. Tam, kde sa pracuje, urobí sa aj chyba. Ale tuná za ďalšie nasledujúce roky za rok 2012 a 2013 tú potravinovú pomoc neposkytneme vôbec. 500-tisíc ľudí chudobných na Slovensku čaká na túto potravinovú pomoc. Tak ako kolega Hlina to tu spomenul a si to vyskúšal - rozdávanie 100 kíl múky, tiež mám isté skúsenosti s poskytovaním či už potravinovej, alebo humanitárnej pomoci, ale chce to nasadenie. Nasadenie a svoj vlastný čas. Veľakrát je potrebné do toho zapojiť dobrovoľníkov, ktorí sú ochotní aj bezplatne, ale ak to budú veľakrát úradníci alebo nejakí dohodári, alebo nejakí takí ľudia, ktorí chcú zase len zbohatnúť na týchto chudobných, samozrejme, táto distribúcia bude haprovať. To vyvodenie dôsledkov aj na ministerstve je priam nevyhnutné. Ako k tomu príde 500-tisíc ľudí, ktorí majú dostať túto potravinovú pomoc či už múku, alebo vo forme cestovín. Naozaj nie je možné sa vykrúcať a stále len politikárčiť tuná, lebo predchodca to, predchodca hento. Som teraz ministrom, konám teraz. Je rok 2012, ste tam, pán minister, trištvrte roka, takisto máte rok 2013 pred sebou a tá potravinová pomoc, z vašej správy sme sa dozvedeli, že nebude poskytnutá ľuďom. Napíšte ten list v mene chudobných ľudí do toho Bruselu!
11. schôdza NR SR - 14.deň - B. popoludní
Dátum: 2012-12-18
Poslanec: Kuffa, Štefan (OĽANO)
Druh vystúpenia: Vystúpenie s faktickou poznámkou

122. Ďakujem za slovo. Vidíte, pán minister, nemusíte sa báť o svoju stoličku. Nemusíte sa báť, vidíte ako my si vystačíme opozícia aj sami medzi sebou? Tuná keď zostane jeden jediný právnik, ktorý je odborníkom na všetky druhy práva, hádam asi áno, aj na trestné právo, aj obchodné právo, aj rodinné právo, aj neviemaké právo, no tak to je asi ten najväčší odborník, ktorý tu zostal. Zostal, žiaľ, len jediný. Pozrite sa, kde sú predkladatelia tohto návrhu tuná? Kde sú? Ani jeden tuná nie je. Jeden, jeden ste, sám ste zostali. Taká je pravda, za chrbtom nevidím kolegov, ale tí sú ako z vládnej strany, ale z pravice vidím len vás tam a okrem Obyčajných ľudí troch, ktorí sú tuná, (Reakcia z pléna.) tak neviem, nevidím ich, nevidím ich tam za sebou, tak nesedia v lavici, stoja tam, čakajú asi kedy toto všetko skončí, tak nech si sadnú tam do toho, ale asi ten stav v súdnictve ich nezaujíma tých kolegov, keď zdrhli preč, odišli, no tak a ja sa pýtam, kde sú? Pán minister, vy vydržíte štyri roky úplne v pohode, pozrite sa, tuná to je, tá opozícia nemá výtlak, nemá silu, to sú len naozaj také len prázdne reči, to sú len výkriky do tmy, to sú len výkriky do tmy a toto naozaj, no tak tu ste, tak ste si mali sadnúť skôr do tých lavíc, no pozrite sa, chceli ste moju odpoveď, tak tu ju máte, môžete aj na budúce takisto si zabŕdnuť, môžete si tak isto a budem reagovať aj na vás. Ďakujem. No však ja som reagoval na predrečníka a to súvisí s tým. Ďakujem pekne za slovo.
11. schôdza NR SR - 14.deň - B. popoludní
Dátum: 2012-12-18
Poslanec: Kuffa, Štefan (OĽANO)
Druh vystúpenia: Vystúpenie s faktickou poznámkou

114. Ďakujem za slovo. Presne som vedel, pán Gál, že budete mieriť na to premietanie a na ten film. No, cez to všetko, že ste to takto povedali, myslím si, že toto je rečnícky pult. Je lepšie povedať voľačo v súvislosti aj s justíciou, aj o topánkach, aj keď možno vám to smiešne pripadá. Ja som si vypočul pozorne aj váš príspevok, o nič nejaký lepší nebol a ste právnikom, nejako ma neoslovil veľmi srdcervúco a je to vždycky lepšie, ako premietať tuná takéto filmy. Premietanie filmu nie je vhodným spôsobom prezentácie tuná poslanca a je to skôr lepšie, keď ja ukážem aj nejaký ten transparent alebo nejaký ten nápis, to skôr ešte zakceptujem, keď to má ktosi tak pripravené a čo si tuná odprezentuje, ako premietať filmy. Je to rozprava a nie je to film. Film bol vyhlásený, že bude, kto chce a má záujem, máme dole kinosálu, je zvlášť na to určený priestor Národnej rady, kde môžeme pozerať filmy. Alebo potom chcete povedať, pán Gál, že táto snemovňa sa má presťahovať o poschodie nižšie? Tam budeme rokovať? No tak to dajte taký návrh. Najbližšie budete chcieť premietať filmy, tak pôjdeme, celá Národná rada pôjdeme dole do kina a budeme, budeme sledovať potom tieto filmy, ktoré vy ako počúvate a vnucujete tu ostatným poslancom. Chceli ste odpoveď, tak ju máte.
11. schôdza NR SR - 14.deň - B. popoludní
Dátum: 2012-12-18
Poslanec: Kuffa, Štefan (OĽANO)
Druh vystúpenia: Vystúpenie s faktickou poznámkou

20. Ďakujem za slovo, pani predsedajúca. Vážený pán minister, milí kolegovia, kolegyne, áno, problém je v ľuďoch. Tiež ma to tak napadlo, ak naozaj nebudú tí správni ľudia na správnych miestach, tak my sa nepohneme z miesta. Bol som si tiež pozrieť ten film. A naozaj som aj ja veľmi z toho zaskočený, že mnohí sudcovia majú strach. Ako môžu spravodlivo rozhodovať, keď strach je tým aspektom, ktorý má vplyv na spravodlivé a nezávislé rozhodovanie. Taký človek, ktorý má strach, je zároveň neslobodným. Aby mohol spravodlivo a slobodne rozhodovať, treba mu, pán minister, vytvárať podmienky, ale nemôžu tam byť ľudia, tak ako ste to povedali, aj ja verím tomu, že drvivá väčšina sudcov je čestných a spravodlivých. Ale tí, ktorí čestní a spravodliví nie sú a majú veľkú guráž, a možno zastrašovať aj tu väčšinu dobrých a čestných, charakterných ľudí, no tak to je tá vec, a to je vec ministra, ktorú má riešiť, aj tie personálne otázky. Ja chcem aj z tohto miesta, aj v tejto chvíli poďakovať vám, pán minister, za odvahu vašu, že ste sa tuná postavili, aj keď krátko, ale ste vystúpili. To si vysoko cením, lebo mali sme tu pred chvíľou pána ministra, ktorý túto odvahu nemal. Ak máme vyzývať vašich kolegov sudcov k odvahe, no tak vy máte ísť ako príkladom. Tak myslím si, že nemajú toho najhoršieho ministra. Osobne aj ja si myslím, že patríte k ministrom, ktorého by sme na poslednom mieste asi mali odvolávať z tejto vlády, určite áno. To je v tej ľudskej rovine. Ale tá politická rovina, ktorá tu bezpochyby je, minister je ten, ktorý je zodpovedný za svoj rezort. Jednoducho, žiaden minister, či vy alebo aj z iného rezortu, z tejto zodpovednosti sa nevykrúti.
11. schôdza NR SR - 13.deň - B. popoludní
Dátum: 2012-12-17
Poslanec: Kuffa, Štefan (OĽANO)
Druh vystúpenia: Vystúpenie s faktickou poznámkou

56. Ďakujem za slovo. Ja len tak krátko. Naozaj treba chrániť si poľnohospodársku pôdu, lebo je to bohatstvo, ktoré naša krajina má a keď tá poľnohospodárska pôda sa stráca, nie je to dobrý ukazovateľ, tak ako predrečník to spomenul. Od roku 1970 do roku 2011 je to 0,12 ha na jednu osobu, úbytok poľnohospodárskej pôdy. Rovnako aj teraz to pestovanie energeticky obnoviteľných zdrojov na poľnohospodárskej pôde, na jednej strane je to dobrá vec, ale na druhej strane je treba sa zamyslieť nad tým, že aké plochy na tieto veci využívať. Bolo to tu spomenuté, tá vŕba dá sa naozaj pestovať skôr na tých podmáčaných miestach, kde tie poľnohospodárske kultúry iné sa nedopestujú, ale pre obnoviteľnosť zdrojov toto by mohli byť tie plochy. Dotknem sa trošku takej problematiky fotovoltarických článkov. Ja som si ich všimol za posledné roky práve na poľnohospodárskej pôde. Samozrejme, je to limitované kvalitou, bonitou pôdy, ale je aj vhodné sa, pán minister, zamyslieť nad tým, že či vôbec zaberať akúkoľvek poľnohospodársku pôdu na fotovoltariku. Využívajte tie priestory skôr hospodárskych budov, či už poľnohospodárskych, alebo akýchkoľvek. Tie strechy, parkoviská, dá sa aj na parkoviskách, dokonca veľkoplošných. Nastaviť tie fotovoltarické články a tak vyrábať energiu. Ja zásadne som proti záberu poľnohospodárskej pôdy na takéto účely. Slovenská republika v sebestačnosti potravín na úrovni kdesi 46 % je veľmi nízko. Treba naozaj sa dostať na nejakú úroveň aspoň 80 %. Naše poľnohospodárske výrobky aj potraviny sú naozaj kvalitné. My môžme svetu konkurovať, čo sa týka kvality, nie čo do množstva, ale kvality.
11. schôdza NR SR - 13.deň - A. dopoludnia
Dátum: 2012-12-17
Poslanec: Kuffa, Štefan (OĽANO)
Druh vystúpenia: Vystúpenie s faktickou poznámkou

98. Ďakujem za slovo. Keď spíme a obedujeme, tak tu nie je nikto. No, teraz je obedňajšia prestávka, kto zostal, zostal. Všeobecný súhlas tu bol, ktorý sme dali, tak sa prerokuje tento zákon. Chcem reagovať na predrečníka aj vo vzťahu k tomu čo spomenul, to zriadenie novej stavovskej organizácie týchto záchranárov. Naozaj, veľakrát keď títo záchranári zasahujú, a zvlášť keď je to pri tých úrazoch a rôznych konfliktných situáciách, tak mnohé komunity, a nielen tie, na ktoré bola tu tá narážka, ale to môžu byť akékoľvek, naozaj tie emócie, ktoré tam sú, tak veľakrát títo záchranári sú napádaní. Je potrebné sa nejako zamyslieť aj zákonom, aby mali zvýšenú ochranu títo záchranári. Ak môžem trošičku odbočiť, čo predrečník tu nespomenul, a keď ma zastavíte, pani podpredsedníčka, tak budem... (Prerušenie vystúpenia predsedajúcou.) Laššáková, Jana, podpredsedníčka NR SR Môžete. Kuffa, Štefan, poslanec NR SR Pani ministerka, keď sa dotkla tu sterilizácie osôb a že budú predkladané tie informované súhlasy v cudzích jazykoch, mám na mysli, áno, pani ministerka môže to upresniť, či to budú aj Rómovia a podobne, ale myslím si, že práve táto komunita vôbec nebude rozumieť tomu informovanému súhlasu. Neviem, ja sa musím na to ešte aj pozrieť, na tie sterilizácie. A toto je ten zlomový bod, kvôli ktorému ani tento predkladaný zákon ja osobne nepodporím. Toľko k tým sterilizáciám. Mali sme tu tú tému. A túto problematiku. Ja v zásade som proti tomu a my muži sme takí, že práve najviac ženy strkáme: A choď na podviazanie vaječníkov, na tú sterilizáciu, ale my muži na svoju vlastnú plodnosť sme veľmi, veľmi citliví. Nikto z mužov aj po päťdesiatke, aj možno po sedemdesiatke, a už máme aj deti, nepôjde sa dať sterilizovať, lebo chce zostať skutočným mužom, ale ženy oberáme o ich ženskosť.
11. schôdza NR SR - 12.deň - A. dopoludnia
Dátum: 2012-12-14
Poslanec: Kuffa, Štefan (OĽANO)
Druh vystúpenia: Vystúpenie s faktickou poznámkou

154. Ďakujem pánu kolegovi Brockovi, aj že vyzval pána ministra, aby predstúpil, ešte stále máte priestor, pán minister, beží rozprava. Ak ste chlap a stojíte za to, postavte sa a vysvetlite nám tuná tieto veci. Pozrite sa, môžme mať aj iné a rozdielne názory, ja som sa nezhodol s ministrom financií vo veľmi dlhej diskusii, čo sa týkalo hazardných hier, a sme tu ako dvaja oponenti, ako dvaja rivali tuná opakovane vystupovali, ale vážim si ho, cez to všetko si ho vážim. Včera pán minister školstva, keď aj povedal, že raz vystúpi a už viac nevystúpi, nabral odvahu, vystúpil ešte dvakrát. Vy naozaj tuná mlčíte, ako to kolega Brocka povedal, ako taký partizán. To je čo? To je diverzačná činnosť, to je diverzný materiál, ktorý sa tu predkladá? Veď to je, naozaj, to netreba sa hanbiť povedať, to nie je krádež desaťročia, aby sa tu dobre rozprávalo, je to krádež storočia. Veď my všetko zaťažujeme, naozaj, naše rodiny, domácnosti. Ťažko sa žije na tomto Slovensku a my takto v priamom prenose ideme kradnúť. Počúvam tuná, že vyzýva Penta na stiahnutie návrhu zákona? To už sú tak maximálne trápne veci. A naozaj tak, ako vás aj pán premiér na to upozorňoval, celú vládnu stranu SMER, sami sa zničíte. Cez čo? Cez tieto škandály! Cez tieto škandály. Ak to naozaj myslíte vážne aj s vašou stranou, stiahnite návrh tohto zákona, keď už nás nepočúvate, tak už asi potom naozaj treba počúvnuť tú Pentu. Pozrite sa, obyčajný človek je ten na Slovensku, ktorý zaplatí úplne všetko. Všetko. Tak jak kolega Hlina tu hovorí, že na tom chrbte slovenského ľudu môže orať ktokoľvek a akokoľvek chce. Táto sála je opätovne nabitá ako veľkými emóciami... No nestihnem to dopovedať.
11. schôdza NR SR - 12.deň - A. dopoludnia
Dátum: 2012-12-14
Poslanec: Kuffa, Štefan (OĽANO)
Druh vystúpenia: Vystúpenie s faktickou poznámkou

122. Ďakujem za slovo. Milí kolegovia, no, ťažko sa to počúva tu ten druhý deň. Ak sa to myslí vážne s predkladaným návrhom zákona o podpore obnoviteľných zdrojov a tie informácie, ktoré mali sme možnosť sa tuná priamo v priamom prenose v parlamente dozvedieť, no tak tu sa kradne v priamom prenose. Pred kamerami. To je čosi úplne absurdné! Ja sa pýtam: 16 mil. eur, to je málo? Alebo veľa? Ja neviem. Je to málo alebo veľa? Možno k navrhovanému rozpočtu není to až tak veľa, ale keď sa to naráta za tie roky, ako pán kolega Lipšic to tuná spomínal, tak to je za tých 16 rokov pol miliardy eur. A to my považujeme, hádžeme to len tak cez rameno?! To nie sú značné hospodárske škody? Naopak, tu treba predložiť zákon alebo návrh, aby sa toto stiahlo, aby sa toto všetko, tá fraška tuná zrušila, pretože tu značné hospodárske škody prijatím novely cez tento navrhovaný zákon, naozaj tu hrozia značné hospodárske škody. Myslím si, že nemali by sme sa tomuto ľudu a tomuto národu smiať takto do očí, pretože títo ľudia naozaj žijú v skromných podmienkach, tento náš slovenský ľud, a my takto sa ideme rozšafnícky tuná správať. 16 či 27 mil. eur, sa tvárime, ako keby to bolo nejakých drobných v niečej peňaženke. Ďakujem.